Dansk-tysk aftale om at åbne grænsen for handel med strøm: Energitilsynet
Dansk-tysk aftale om at åbne grænsen for handel med strøm
Dato: 14.06.2017 · Område: El
Energi-, Forsynings- og Klimaministeriet har indgået en aftale med det tyske Økonomi- og Energiministerium om, at der på eltransmissions-forbindelsen mellem Jylland og Tyskland, DK1-DE, skal stilles et minimumsniveau af kapacitet til rådighed for handel med strøm for Day-Ahead markedet. Minimumsniveauet øges løbende hen over de næste år.
Aftalen udspringer af, at der over den seneste årrække har været omfattende begrænsninger af handelen med strøm på DK1-DE forbindelsen. I 2016 var det kun 11 pct. af handelskapaciteten på DK1-DE forbindelsen, der var tilgængelig for markedet. Den maksimale handelskapacitet udgør 1780 MWh.
Aftalen skal implementeres per 1. december 2017, men påbegyndes med en pilotfase allerede fra juli 2017.
Aftalen er indgået mellem det tyske Økonomi - og Energiministerium, Energi-, Forsynings- og Klimaministeriet, den tyske tilsynsmyndighed Bundesnetzagentur samt Energitilsynet.